P9_TA(2021)0435

COVID-19 vastaste vaktsiinide väljatöötamise, ostmise ja levitamise läbipaistvus ELis

Euroopa Parlamendi 21. oktoobri 2021. aasta resolutsioon läbipaistvuse kohta COVID-19 vaktsiini väljatöötamisel, ostmisel ja jaotamisel ELis (2021/2678(RSP))

(2022/C 184/07)

Euroopa Parlament,

arvestades, et COVID-19 vaktsiinidega seotud teadusuuringute üksikasjade ning nende väljatöötamise, ostmise ja jaotamise täielik läbipaistvus on peamine eeltingimus, et suurendada kodanike usaldust vaktsiinide vastu ja selle vastu, kuidas institutsioonid on kulutanud suuri summasid avaliku sektori vahenditest; arvestades, et läbipaistvuse puudumine tänapäeva kõige tõsisemas rahvatervise kriisis kujutab endast kodanike teabe saamise õiguse rikkumist ning võib põhjustada ebakindlust, desinformatsiooni levikut ja suuremat vaktsiinikõhkluse riski, kahjustades seega pandeemia vastu võetavaid kiireid ja tõhusaid meetmeid; arvestades, et läbipaistvus on ELi COVID-19 vaktsiinide strateegia edu alustala;

arvestades, et Euroopa Ravimiamet (EMA) rakendab erakorralisi meetmeid, et maksimeerida oma regulatiivse tegevuse läbipaistvust seoses COVID-19 ravi ja vaktsiinidega, mis on heaks kiidetud või mille hindamisprotsess on veel pooleli, sealhulgas EMA-le esitatud müügiloa taotlustes esitatud kliiniliste uuringute aruannete avaldamine; arvestades, et EMA rakendatavate meetmete eesmärk on reageerida suurele huvile COVID-19 ravimeid käsitleva teabe vastu ja toetada ülemaailmseid teadusuuringuid selles valdkonnas;

arvestades, et komisjon ja liikmesriigid on kohustatud töötama võimalikult avatult ja kodanikele võimalikult lähedal, kui nad peavad ravimifirmadega läbirääkimisi COVID-19 vaktsiini käsitlevate lepingute üle; arvestades, et komisjon keeldub avalikustamast ekspertide nimesid või isegi ühises läbirääkimisrühmas esindatud seitset liikmesriiki; arvestades, et demokraatlik vastutus on eeltingimus selleks, et ELi vaktsiinistrateegial oleks ülemaailmsetes vaktsineerimisalastes jõupingutustes tõhus ja usaldusväärne roll;

19.

rõhutab, et komisjon peab tagama, et COVID-19 vaktsiine peetakse üleilmseks avalikuks hüveks kõigi hüvanguks, tagades neile üldise juurdepääsu; toonitab, et see aspekt peab kajastuma ka kõigis asjaomastes ravimifirmadega sõlmitud lepingutes, millesse lisatakse sellega seoses kõige rangemad kaitsemeetmed, et kindlustada COVID-19 vaktsiinide kättesaadavus, juurdepääsetavus ja taskukohasus; toetab üleilmseid jõupingutusi, et muuta COVID-19 vaktsiinid, seadmed ja ravi kättesaadavaks kõigile riikidele, sealhulgas arengumaadele; rõhutab, et väga oluline on tehnosiire ja oluliste komponentide eksport kolmandatesse riikidesse, et suurendada COVID-19 vaktsiinide tootmist ja jaotamist kogu maailmas, eesmärgiga kiirendada vaktsineerimise määra kogu maailmas ning hoida seeläbi ära veelgi suurem suremus ja haiglaravi vajadus ning COVID-19 variantide levik; tunnistab, et vaktsiini kättesaadavuse peamine takistus on tootmisvõimsus; toonitab, kui oluline on teha koostööd mRNA tehnoloogiat kasutavate ettevõtetega, et luua COVID-19 vaktsiinide ja seadmete jaoks uusi tootmiskohti, ning suurendada ELi ja USA panust COVAXi algatusse, muutes kõik teatud ajaperioodil tehtud annetused läbipaistvaks, et päästa elusid riikides, mis on vaktsiini jaotamisprotsessist kõrvale jäetud;